《过刘忠显公乡县作》
宋代·吕本中

疾风知劲草，世乱识忠臣。自古有此语，今代岂无人。

刘公生东南，节义迈等伦。时危出一死，以捍胡马尘。

遂令天下人，稍知吾道尊。至今生气在，凛凛凌层云。

我行崇安野，瞻望彼高坟。流泽既未远，有子贤而文。

会当广德业，早为建殊勋。此意苟不泯，楚人生伍员。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。